Neuvoston 24 päivänä helmikuuta 2004 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 23/2004 Euroopan parlamentin ja neuvoston asetuksen antamiseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta



Virallinen lehti nro C 095 E , 20/04/2004 s. 0027 - 0030



Neuvoston 24 päivänä helmikuuta 2004 vahvistama yhteinen kanta (EY) N:o 23/2004 Euroopan parlamentin ja neuvoston asetuksen (EY) N:o .../2004 antamiseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta (2004/C 95 E/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 156 artiklan ensimmäisen kohdan, ottavat huomioon komission ehdotuksen(1), ottavat huomioon Euroopan talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Karel Van Miertin johtama Euroopan laajuisia liikenneverkkoja käsittelevä korkean tason työryhmä on ilmaissut huolensa siitä, että Euroopan laajuisen liikenneverkon ensisijaisten hankkeiden rajat ylittävien osuuksien viivästyminen vaikuttaa niiden investointien kannattavuuteen, jotka jäsenvaltiot tekevät kansallisiin osuuksiin, koska se vähentää niiden mittakaavaetuja. Työryhmä suosittelee, että yhteisön rahoituksen määrässä pitäisi ottaa huomioon muille maille, erityisesti naapurimaille, aiheutuva hyöty, ja painottaa, että tämän pitäisi hyödyttää ensisijaisesti pitkän matkan liikennettä palvelevia rajat ylittäviä hankkeita. Yhteisön rahoituksen määrää olisi myös eriytettävä sen mukaan, missä määrin hankkeesta saatava taloudellinen hyöty on suurempi kuin sen rahoituksellinen kannattavuus. (2) Tämän vuoksi työryhmä suosittelee yhteisön rahoitusosuuden lisäämistä, jotta voidaan edistää ensisijaisten hankkeiden rajat ylittävien yhteyksien toteuttamista, ja painottaa lisäksi, että tällaisen toimenpiteen talousarviovaikutus olisi kohtuullinen. Tämän toteuttamisessa olisi otettava huomioon tarve kohdentaa Euroopan laajuisille verkoille tarkoitetut varat avainhankkeisiin pitäen samalla mielessä tarve jatkaa muiden kuin ensisijaisten hankkeiden rahoitustukea. (3) Olisi säädettävä mahdollisuudesta toteuttaa talousarviositoumukset vuosittaisissa erissä monivuotisen oikeudellisen kokonaissitoumuksen perusteella. (4) Yhteisön tuen määrän väliaikainen korottaminen voi kannustaa toimijoita nopeuttamaan ja tehostamaan tämän asetuksen kattamien ensisijaisten hankkeiden toteuttamista. (5) Julkisen ja yksityisen sektorin kumppanuuksien (tai muiden julkisen ja yksityisen sektorin välisten yhteistyömuotojen) toteuttaminen edellyttää institutionaalisilta sijoittajilta vakaata rahoitussitoumusta, joka on riittävä yksityisen pääoman hankkimiseksi. Yhteisön rahoituksen myöntäminen monivuotiselta pohjalta poistaisi hankkeiden kehitystä jarruttavaa epävarmuutta. Tämän vuoksi olisi toteutettava toimenpiteitä rahoitustuen myöntämiseksi valituille hankkeille monivuotisen oikeudellisen sitoumuksen perusteella. (6) Rajat ylittävät yhteydet energiaverkkojen välillä ovat tärkeitä varmistettaessa sisämarkkinoiden moitteeton toiminta, toimitusvarmuus ja energiainfrastruktuurien optimaalinen käyttö. Tästä syystä olisi voitava myöntää enemmän rahoitustukea myös sellaisille energiaverkkojen ensisijaisille hankkeille, jotka ovat Euroopan talouden edun kannalta tarpeellisia mutta liiketaloudellisesti kannattamattomia ja jotka eivät vääristä yritysten välistä kilpailua. Tämä tuki koskee energiaverkkojen ensisijaisia hankkeita. (7) Neuvoston asetus (EY) N:o 2236/95(4) olisi mukautettava niin, että siinä otetaan huomioon menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehty neuvoston päätös 1999/468/EY(5). (8) Tästä syystä asetus (EY) N:o 2236/95 olisi muutettava, OVAT ANTANEET TÄMÄN ASETUKSEN: 1 artikla Muutetaan asetus (EY) N:o 2236/95 seuraavasti: 1. Muutetaan 5 artikla seuraavasti: a) korvataan 3 kohta seuraavasti: "3. Valitusta tukimuodosta riippumatta tämän asetuksen mukaan myönnettävän yhteisön tuen kokonaismäärä ei saa ylittää kymmentä prosenttia investointien kokonaiskustannuksista. Yhteisön tukea voidaan kuitenkin poikkeuksellisesti myöntää enimmillään 20 prosenttia investointien kokonaiskustannuksista seuraavissa tapauksissa: a) yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyn Euroopan parlamentin ja neuvoston päätöksen N:o 1692/96/EY 17 artiklassa tarkoitettuja satelliittipaikannus- ja navigointijärjestelmiä koskevat hankkeet(6); b) energiaverkkojen ensisijaiset hankkeet; c) päätöksen N:o 1692/96/EY liitteessä III mainittujen Euroopan etua koskevien ennen vuotta 2010 aloitettujen hankkeiden osuudet, joiden tarkoituksena on poistaa pullonkauloja ja/tai toteuttaa rajoja tai luonnonesteitä ylittäviä puuttuvia yhteyksiä, jotka edistävät sisämarkkinoiden yhdentymistä laajentuneessa yhteisössä, jotka lisäävät turvallisuutta, joilla taataan kansallisten verkkojen yhteentoimivuus ja/tai jotka tasoittavat tehokkaasti eri liikennemuotojen välistä epätasapainoa ympäristömyönteisimpien liikennemuotojen hyväksi. Tätä määrää eriytetään muille maille, erityisesti naapurijäsenvaltioille, aiheutuvien hyötyjen mukaan." b) lisätään kohta seuraavasti: "5. Edellä 3 kohdassa tarkoitettujen hankkeiden ollessa kyseessä ja tämän asetuksen säännösten rajoissa oikeudellinen sitoumus on monivuotinen ja talousarviositoumukset toteutetaan vuosittaisina erinä." 2. Lisätään 13 artiklaan kohta seuraavasti: "4. Mikäli hanketta ei ole toteutettu kymmenen vuoden kuluessa siitä, kun sille myönnettiin taloudellista tukea, komissio voi vaatia myönnetyn tuen takaisin suhteellisuusperiaatteen mukaisesti ottaen huomioon kaikki asiaankuuluvat tekijät." 3. Korvataan 17 artikla seuraavasti: " 17 artikla Komiteamenettely 1. Komissio vastaa tämän asetuksen täytäntöönpanosta. 2. Komissiota avustaa komitea. Euroopan investointipankki nimittää komiteaan edustajan, jolla ei ole äänioikeutta. 3. Jos tähän artiklaan viitataan, sovelletaan menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(7) 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 4. Komitea vahvistaa työjärjestyksensä." 4. Lisätään 18 artiklaan kohta seuraavasti:"Määrärahojen myöntäminen on yhdistettävä hankkeen toteuttamisen määrälliseen ja laadulliseen tasoon." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä ... Euroopan parlamentin puolesta Puhemies Neuvoston puolesta Puheenjohtaja (1) EYVL C 75 E, 26.3.2002, s. 316 ja EYVL C 151 E, 25.6.2002, s. 291. (2) EYVL C 125, 27.5.2002, s. 13. (3) Euroopan parlamentin lausunto, annettu 2. heinäkuuta 2002 (EUVL C 271 E, 12.11.2003, s. 163), neuvoston yhteinen kanta, vahvistettu 24. helmikuuta 2004 ja Euroopan parlamentin kanta, vahvistettu ... (ei vielä julkaistu virallisessa lehdessä). (4) EYVL L 228, 23.9.1995, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1655/1999 (EYVL L 197, 29.7.1999, s. 1). (5) EYVL L 184, 17.7.1999, s. 23. (6) EYVL L 228, 9.9.1996, s. 1, päätös sellaisena kuin se on muutettuna päätöksellä N:o 1346/2001/EY (EYVL L 185, 6.7.2001, s. 1). (7) EYVL L 184, 17.7.1999, s. 23. NEUVOSTON PERUSTELUT I JOHDANTO 1. Komissio toimitti Euroopan parlamentille ja neuvostolle 4.12.2001 ehdotuksen Euroopan laajuisten verkkojen ensisijaisia hankkeita koskevan yhteisön rahoitustuen korottamisesta enintään 20 prosenttiin. 2. Komissio muutti ehdotustaan 14.3.2002 sisällyttämällä siihen Euroopan laajuisten verkkojen ensisijaiset energiahankkeet. 3. Talous- ja sosiaalikomitea antoi ehdotuksesta puoltavan lausunnon 20.3.2002. 4. Alueiden komitea päätti 25.3.2002 olla antamatta lausuntoa ehdotuksesta. 5. Euroopan parlamentti antoi 2.7.2002 ensimmäisessä käsittelyssä 2 kohdassa mainitusta muutetusta ehdotuksesta lausunnon, jossa se hyväksyttiin ja jossa ehdotettiin useita tarkistuksia. 6. Komissio muutti muutettua ehdotustaan 28.1.2003 Euroopan parlamentin lausunnon saatuaan. 7. Komissio muutti 6 kohdassa mainittua muutettua ehdotustaan 6.10.2003 korottaakseen Euroopan laajuisten verkkojen hankkeita koskevaa yhteisön rahoitustukea enintään 30 prosenttiin. 8. Neuvosto ja komission edustaja pääsivät 25.11.2003 yksimielisyyteen asiakirjassa 15280/03 olevasta yhteistä kantaa koskevasta välitysratkaisusta sekä siihen liittyvistä, neuvoston pöytäkirjaan merkittävistä lausumista, jotka ovat asiakirjan 5644/04 lisäyksessä 1. 9. Neuvosto vahvisti 24.2.2004 yhteisen kantansa perustamissopimuksen 251 artiklan mukaisesti. II SISÄLTÖ 1. Neuvoston yhteinen kanta perustuu sisällöltään läheisesti muutettuun ehdotukseen (I kohdan 6 kohta), jonka komissio teki Euroopan parlamentin 2.7.2002 antaman lausunnon saatuaan. 2. Näin ollen neuvosto periaatteellisesti pääsi yhteisymmärrykseen yhteisön rahoitustuen korottamisesta enintään 20 prosenttiin seuraavien Euroopan laajuisten verkkojen ensisijaisten hankkeiden osalta: a) päätöksen N:o 1692/96/EY 17 artiklassa tarkoitettuja satelliittipaikannus- ja navigointijärjestelmiä koskevat hankkeet (Galileon kaltaiset hankkeet); b) energiaverkkojen ensisijaiset hankkeet; c) päätöksen N:o 1692/96/EY liitteessä III mainittujen valittujen Euroopan laajuisten verkkojen liikennehankkeiden rajoja tai luonnonesteitä ylittävät osuudet, edellyttäen erityisesti, että hankkeet aloitetaan ennen vuotta 2010. 3. Tämän vuoksi pääosa yhteisen kannan mukaisesta yhteisön rahoitustuesta ohjataan noudattaen komission ehdotusta, jota Euroopan parlamentti kannatti, edistämään ratkaisevasti Euroopan laajuisten verkkojen jäljellä olevien ensisijaisten liikennehankkeiden toteuttamista. 4. Samalla yhteisön rahoitustukea ohjataan huomattavasti vähäisemmin talousarviovaikutuksin Euroopan laajuisten verkkojen ensisijaisiin energiahankkeisiin ja Galileon kaltaisiin hankkeisiin. 5. Yhteinen kanta ei sisällä eTENin ensisijaisia hankkeita (televiestintä), joista komissio on esittänyt erillisen ehdotuksen, joka on käsiteltävänä (asiakirja 9099/03, toimielinten välinen asia 2003/0086 (COD)). 6. Yhteisen kannan muut säännökset liittyvät pääasiassa talousarvio- ja komiteamenettelyyn. 7. Komiteamenettelyn osalta olisi erityisesti otettava huomioon, että yhteisessä kannassa sovelletaan edelleen sääntelymenettelyä, jota Euroopan laajuisten verkkojen täytäntöönpanotoimiin tällä hetkellä sovelletaan, eikä neuvoa-antavaa menettelyä, jota Euroopan parlamentti ja komissio ehdottivat. 8. Euroopan parlamentin ehdotuksesta yhteinen kanta sallii kuitenkin Euroopan investointipankin (EIP) edustajan osallistua komiteamenettelyyn ilman äänioikeutta ja hyväksyy näin sen, että EIP voi antaa erityistä asiantuntemustaan komitean käsittelyssä Euroopan laajuisten verkkojen rahoituksen osalta. III EUROOPAN PARLAMENTIN TARKISTUKSET 2.7.2002 LAINSÄÄDÄNTÖTEKSTIN OSALTA 1. Euroopan laajuisten verkkojen ensisijaisten liikennehankkeiden osalta yhteinen kanta ottaa suurelta osin huomioon Euroopan parlamentin tarkistukset 8 ja 13. Näin ollen näiden hankkeiden rajoja tai luonnonesteitä ylittävien osuuksien osalta pitää Euroopan parlamentin ehdotuksen mukaisesti pyrkiä poistamaan liikenteen pullonkaulat, ja/tai toteuttamaan puuttuvat osuudet ja lisäämään turvallisuutta. 2. Sitä vastoin komission muutetun ehdotuksen tavoin yhteiseen kantaan ei sisälly Euroopan parlamentin ehdottamaa menettelyä selvitysten antamisesta parlamentille ja neuvostolle ensisijaisten energiahankkeiden valinnassa. 3. Yhteinen kanta ottaa kuitenkin huomioon tarkistuksen 9, joka koskee yhteisön varojen takaisin maksamista, mikäli hanketta ei ole toteutettu kymmenen vuoden kuluessa siitä, kun rahoitustuki oli maksettu (13 artiklan uusi 4 kohta), ja, kuten aikaisemmin todettiin, tarkistuksen 10 Euroopan investointipankin edustajan läsnäolosta komiteamenettelyssä. 4. Lisäksi yhteinen kanta ottaa huomioon tarkistuksen 11 toisen kohdan määrärahojen myöntämisestä (18 artiklan uusi toinen kohta). IV YHTEISEN KANNAN ANALYSOINTI 1. Kuten edellä todettiin, yhteinen kanta noudattaa läheisesti muutettua ehdotusta, jonka komissio teki Euroopan parlamentin lausunnon saatuaan. 2. Tästä syystä yhteisessä kannassa otetaan suurelta osin huomioon komission hyväksymät Euroopan parlamentin tarkistukset. Samasta syystä niitä tarkistuksia, joita komissio ei hyväksynyt, ei myöskään neuvosto yleensä hyväksynyt, sillä neuvosto noudatti näissä tarkistuksissa komission kielteistä kantaa, jonka se ilmaisi Euroopan parlamentin lausunnon saatuaan muuttamassaan ehdotuksessa (I kohdan 6 kohta). 3. Yhteinen kanta perustuu lisäksi komission viimeksi muutettuun ehdotukseen, joka mahdollistaa yhteisön rahoitustuen korottamisen enintään 30 prosenttiin (I kohdan 7 kohta). Näin korkea rahoitustuki ei kuitenkaan saanut riittävää tukea neuvostossa, joka kompromissina hyväksyi enintään 20 prosentin korotuksen, jonka myös Euroopan parlamentti lausunnossaan hyväksyi. 4. Kuten edellä palautettiin mieleen, yhteinen kanta ei koske komission erillistä ehdotusta Euroopan laajuisten verkkojen ensisijaisista televiestintähankkeista (asiakirja 9099/03, toimielinten välinen asia 2003/0086 (COD)), joka on edelleen käsittelyssä. V PÄÄTELMÄT Näistä syistä neuvosto toimittaa Euroopan parlamentille asiakirjassa 5633/1/04 Rev 1 olevan yhteisen kantansa.